УДК**343.63**

**АР-НАМЫС ПЕН ҚАДІР ҚАСИЕТТІ, ІСКЕРЛІК БЕДЕЛДІ ҚҰҚЫҚТЫҚ ҚОРҒАУДЫҢ ЗАМАНАУИ ӘДІСТЕРІ МЕН ҚҰҚЫҚ БҰЗУШЫЛЫҚТЫҢ АЛДЫН-АЛУ ШАРАЛАРЫ**

**Серік Балтабайұлы Көшербаев**

М.Х. Дулати атындағы Тараз өңірлік университетінің аға оқытушысы, Қырғызстан халықаралық университетінің докторанты, юриспруденция магистрі, Тараз қ., Қазақстан Республикасы; е-mail: ks\_260681@mail.ru

***Аннотация.*** *Берілген ғылыми мақалада Қазақстан Республикасының тәуелсіздік жылдарындағы адам құқықтарын қорғауды жетілдіру мен демократиялық қоғам құру жетістіктері, сонымен қатар, ар-намыс пен қадір-қасиетті, іскерлік беделді қорғауды жетілдірудің құқықтық мәселелері және де осы құқық бұзушылықтың алдын-алуға арналған бірнеше кешенді әдістер мен тәсілдер, ұсыныстар қаралады. Басқа елдердің заңнамаларымен салыстырмалы түрде талдау жасалып, Қазақстан Республикасының заңнамаларына қажетті тиісті нақты ұсыныстар беріледі. Қарастырылып отырған мүліктік емес обьектілерге анықтама беріліп, ар-намыс пен қадір қасиет, іскерлік бедел ұғымдарына қатысты Қазақстан заңнамасындағы орын алған соңғы өзгерістерге сипаттама беріледі. Ар-намыс пен қадір қасиетке қарсы құқық бұзушылықтарға қатысты жан-жақты ғылыми тұрғыдан анықталып, зерттелуі тиіс бірнеше мәселелер мен сұрақтар ұсынылған. Ақпараттық технологиялардың дамыған заманында жала жабу мен абыройлы атқа кір келтіретін құқық бұзушылықты шешудің баламалы нұсқасын дамытуды, кеңірек қолдануды ұсынады. «Игі атақ», «іскерлік бедел» және «абыройлы ат» ұғымдарына талдау жасалады. «Жала жабу» құқықбұзушылығы әкімшілік құқық бұзу саласында жаңа бап болғандықтан ар-намысқа, қадір қасиетке және іскерлік беделге әкімшілік қорғауды кешенді, жан-жақты және ғылыми тұрғыдан толық қайта қарастыру қажеттілігі ұсынылады. Мақалада жала жабу мен көпшілік алдында қорлау сияқты құқық бұзушылықтарынының алдын-алу, болдырмау және ескерту шаралары туралы мәселелер келтірілген, осыған қатысты бірнеше ұсыныстар берілген. Мемлекеттік қызметшілер мен құқық қорғау органдары қызметшілерінің ар-намыс, қадір-қасиетін қорғау ерекшеліктеріне сипаттама берген. Ұсынылған ғылыми мақала ар-намыс және қадір қасиетті құқықтық қорғау мәселесіне қызығушылық танытқан азаматтарға арналған.*

***Түйін сөздер:*** *Ар-намыс, қадір қасиет, іскерлік бедел, әкімшілік құқық бұзушылық, жала жабу, диффамация, адам құқығы, сөз бостандығы, ақпарат.*

**СОВРЕМЕННЫЕ МЕТОДЫ ПРАВОВОЙ ЗАЩИТЫ ЧЕСТИ, ДОСТОИНСТВА И ДЕЛОВОЙ РЕПУТАЦИИ И МЕРЫ ПО ПРЕДУПРЕЖДЕНИЮ ПРАВОНАРУШЕНИИ**

**Кошербаев Серик Балтабаевич**

Старший преподаватель Таразского регионального университета имени М.Х. Дулати, докторант Международного университета Кыргызстан, магистр юриспруденции, г.Тараз, Республика Казахстан, е-mail: ks\_260681@mail.ru

***Аннотация.*** *В данной научной статье рассматриваются достижения в совершенствовании защиты прав человека и создании демократического общества за годы независимости Республики Казахстан, а также правовые проблемы совершенствования защиты чести и достоинства, деловой репутации. Кроме того, рассматриваются несколько комплексных методов и подходов, рекомендаций по профилактике данного правонарушения. Проводится сравнительный анализ законодательства других стран, приводятся соответствующие конкретные рекомендации, необходимые для законодательства Республики Казахстан. Рассматривается определение неимущественным объектам, характеризуются последние изменения в казахстанском законодательстве, касающиеся понятий «честь и достоинство», «деловая репутация». Предложены несколько проблем и вопросов, которые должны быть всесторонне научно определены и исследованы в отношении правонарушений против чести и достоинства. В век развития информационных технологий предлагается развивать и шире использовать альтернативный вариант рассмотрения клеветнических и порочащих честь и достоинство правонарушений. Проводится анализ понятий «доброе имя», «деловая репутация» и «почетное имя». Поскольку правонарушение «клевета» является новой статьей в сфере административных правонарушений, предлагается необходимость комплексного, всестороннего и полного научного пересмотра административной защиты чести, достоинства и деловой репутации. В статье рассматриваются вопросы о мерах по предотвращению и предупреждению правонарушений, таких как клевета и публичные оскорбления, а также приводится несколько рекомендаций по этому поводу. Автор охарактеризовал особенности защиты чести, достоинства государственных служащих и служащих правоохранительных органов. Представленная научная статья посвящена гражданам, заинтересованным в проблеме правовой защиты чести и достоинства.*

***Ключевые слова:*** *честь, достоинство, деловая репутация, административное правонарушение, клевета, диффамация, права человека, свобода слова, информация.*

**MODERN METHODS OF LEGAL PROTECTION OF HONOR, DIGNITY AND BUSINESS REPUTATION AND MEASURES FOR OFFENSE PREVENTION**

**Serik Baltabayevich Kosherbayev**

Senior Lecturer of Taraz Regional University named after M.Kh. Dulaty, Doctoral student of International University of Kyrgyzstan, Master of Jurisprudence, Тaraz city, Republic of Kazakhstan, е-mail: ks\_260681@mail.ru

***Аbstract.*** *This scientific article examines the issues of improving the protection of human rights over the years of independence of the Republic of Kazakhstan, achievements in building a democratic society, as well as issues of improving the legal protection of honor and dignity, business reputation, as well as several methods and approaches, recommendations for the prevention of this offense. The comparative analysis of the legislation of other countries is carried out, the corresponding specific recommendations necessary for the legislation of the Republic of Kazakhstan are given. The definition of the non-property objects under consideration is given, the description of the latest changes in the Kazakh legislation concerning the concepts of honor and dignity, business reputation is given. Several problems and questions are proposed that should be comprehensively identified and scientifically investigated in relation to offenses against honor and dignity. In the age of information technology development, it is proposed to develop and use more widely an alternative solution to slanderous and defamatory offenses. The author analyzes the concepts of "good name, "business reputation" and "honorary name". Since the offense of "slander" is a new article in the field of administrative offenses, the need for a comprehensive, comprehensive and complete scientific review of the administrative protection of honor, dignity and business reputation is proposed. The article discusses the issues of measures for the prevention and prevention of offenses, such as libel and public insults, and provides several recommendations on this matter. He described the peculiarities of protecting the honor and dignity of civil servants and law enforcement officials. The presented scientific article is devoted to citizens interested in the legal protection of honor and dignity.*

***Keywords:*** *honor, dignity, business reputation, administrative offense, libel, defamation, human rights, freedom of speech, information.*

*«Совесть - есть закон законов»* Альфонс де Ламартин,

французский писатель и поэт, политический деятель.

*Кіріспе бөлімі.* Қазақстан Республикасы биыл өзінің ең құнды ұлттық мерекесі Тәуелсіздігінің 30 жылдығына аяқ басты. Сол бір тәуелсіз мемлекет ретінде жарияланған күндерден бастап бүгінге дейін сөз бостандығы, демократия, адам және азамат құқығы сияқты құқықтық мәселелерді шешуде еліміз белсенді қызмет атқарып, әлемдік стандарттарға сай болуға ұмтылып келеді. Қазақстан халқы өзінің ежелден тарихи қалыптасқан жерінде ірілі-ұсақ мемлекеттігін құрып келеді. Түрлі тарихи себептерден 300 жылға жуық мемлекеттік егемендігімізден айырылып, тек 30 жыл бұрын ғана егемендігімізге ие болып, саяси-құқықтық тұрғыдан тәуелсіз ел болдық. Ендігі мақсат осы мемлекеттік тәуелсіздігімізді тұрақты етіп, мәңгілікке қалдыру үшін көптеген ішкі-сыртқы мәселелерді уақыт оздырмай шешкеніміз жөн. Осы мәселелердің ең маңыздыларының бірі Конституциямызды негізге ала отырып, ежелгі қазақ жерінде адам құқықтары мен бостандықтарын, өмірі мен денсаулығын басты байлық еткен демократиялық қоғам құру болып табылады.

Қазақстанда 2019 жылдың аяғында «Ұлттық қоғамдық сенім» кеңесінің екінші отырысында Мемлекет басшысы Қасым-Жомарт Тоқаев «Жала жабу» бабын қылмыстық кодекстен алып тастауды ұсынған болатын: «Қоғамда бұрыннан талқыланып келе жатқан және қызу пікірталастар туғызған тағы да бір маңызды мәселе жала жабу туралы Қылмыстық Кодекстегі 130 бап. Бұл сұрақтың барлық нұсқалары мен ерекшеліктерін талдаудың нәтижесі бойынша Қылмыстық кодекстегі 130 бапты криминалсыздандыру туралы және оны Әкімшілік кодекске ауыстыру туралы шешім қабылдадым**»** [1]. Соған сәйкес 5 шілде 2014 жылғы Қазақстан Республикасының Әкімшілік құқық бұзушылық туралы Кодексі №235-V ҚРЗ 73-3-бап, яғни, «Жала жабу» бабымен толықтырылды. Яғни, осы Кодекс бойынша «жала жабу - басқа адамның абыройы мен қадiр-қасиетiне нұқсан келтiретiн немесе оның беделiн түсiретiн көрiнеу жалған мәлiметтер тарату» болып табылады. Аталған өзгерістер мен толықтырулар 10 шілде 2020 жылдан бастап заңды күшіне енді[[1]](#footnote-1).

Жалпы бұл қызу талқыланып келген мәселені Қазақстан Республикасының Тұңғыш Президенті Н.Ә. Назарбаев 2011 жылы 31 наурызда «[The Washington Post](https://inosmi.ru/washingtonpost_com/)» газетіне жариялаған мақаласында келтірген болатын «Құқықтар мен бостандықтарды сақтау мәдениетіндегі өзгерістердің жылдамдауы себебінен өсіп келе жатқан азаматтық қоғамның даусын біз естиміз. Біз, мысалға, өз ой-пікірін білдіру еркіндігіне қолайлы жағдай жасау және жағдайды үздік халықаралық тәжірибелерге сәйкестендіру үшін жала жабуды қылмыстық емес, азаматтық жауапкершілік фактісі етеміз» [2].

Жала жабуды қылмыстық құқық бұзушылықтар қатарынан алып тастаған елдер қатарында Украина[[2]](#footnote-2), Тәжікстан[[3]](#footnote-3), Қырғызстан[[4]](#footnote-4) т.б. бар. Бірақ та, Тәжікстанда тек Республика Президенті мен Ұлт Көшбасшысының ар-намысы мен қадір қасиеті ғана қылмыстық жауапкершілікпен қорғалған.

Қарастырылып отырған мәселенің негізгі анықтамалары Қазақстан Республикасының заңнамаларында берілген, яғни, «Ар-намыс дегеніміз - азаматтың рухани және әлеуметтік сапасының биіктігі, қоғам бағасы». «Абырой дегеніміз - өз рухани байлығын, рухани санасын, қоғамдағы маңыздылығын, орнын адамның өзінің іштей бағалауы». «Жұмыскерлік атақ (қазіргі кезде іскерлік бедел деп айтылып жүр) деген - адамның іскерлік (өндірістік мамандылық) беделдеріне қоғам пікірі бойынша дұрыс берілген баға». [[5]](#footnote-5)

Ар-намыс дегеніміз азаматқа оның моральдік, рухани және және өзге де қасиеттерінің негізінде қоғам тарапынан баға беру, мойындау, тану болып табылады. Ал, қадір-қасиет дегеніміз адамның өз құндылығын, өз қасиеттері мен қабілеттерін сезінуі, яғни тұлғаның өзін-өзі бағалауы, өзінің қоғамдағы алатын орнын түсінуі. Алайда, егер де ар намыс пен қадір-қасиет тек азаматқа қатысты ғана қолданылатын болса, іскерлік бедел термині азаматқа да, заңды тұлғаға қатысты қолданылады. Іскерлік бедел дегеніміз тұлғаның қандай да бір кәсіпке қатысты қабілеті, кәсіби іскерлігі туралы ой-пікірлер.

Жала жабу Әкімшілік құқық бұзушылық туралы Кодекске жаңадан енген бап болғандықтан ар-намысқа, қадір қасиетке және іскерлік беделге әкімшілік қорғауды кешенді, жан-жақты және ғылыми тұрғыдан толық қайта қарастыру қажет. Мысалыға, осы бап бойынша әкімшілік құқық бұзушылықтың құрамы қандай болады? Ар-намыс пен қадір қасиетті әкімшілік, азаматтық және қылмыстық тұрғыдан қорғаудың қандай ерекшеліктері болуы мүмкін? Құқықтың көрсетілген салаларында қарастырылатын мәселе бір түсінік пе әлде әр түрлі түсінік болуы мүмкін бе? Сондай-ақ, қадір қасиет пен ар-намысқа нұқсан келтірілген жағдайда мемлекеттік органдарға шағымданбай дауды шешудің қандай тетіктері бар, оларды жетілдіру жолдары қандай?

Әкімшілік құқық бұзушылықтағы жала жабудың құрамын (обьект, субьект) нақты анықтап алу қажет. Қазақстан Республикасының заңнамаларында заңды тұлғаның, мемлекеттің немесе ұлттың ар-намысы, қадір-қасиеті туралы түсінік жоқ. Заңды тұлғаның ар-намысы мен қадір қасиеті қалай қорғалады, ол тек іскерлік беделмен ғана реттеле ма? Және де ең басты мәселелердің бірі осы ар-намыс пен қадір қасиетке нұқсан келтіретін әрекеттерді жасауға итермелейтін себептер ретінде нені айтуға болады? Олардың алдын алу үшін қандай шаралар қолдану керек? Жала жабу фактісі орын алғаннан кейін тұлғада қандай салдарлар орын алу мүмкін? ж.т.б. көптеген сұрақтар бар. Бұл сұрақтардың барлығына бір ғана мақала көлемінде талдау жасау мүмкін емес, сондықтан ары қарай да кешенді ғылыми сараптамалық жұмыстар жүргізілуі керек.

*Негізгі бөлімі.* Ресей Федерациясында «Жаба жабу» құқық бұзушылығына Қылмыстық кодекспен де **(**128.1. бабы «Жала жабу»[[6]](#footnote-6), Әкімшілік құқық бұзушылық туралы Кодекспен де (5.61.1. бабы «Жала жабу»)[[7]](#footnote-7)жауапкершілік қарастырылған. Сондықтан, «Жала жабу» бабын құқық бұзушылықтар қатарынан мүлдем алып тастап, жауапкершілік қолданылмау туралы, «осы бап арқылы Қазақстандағы сөз бостандығына қысым жасалуда» деп шу шығарушы кейбір бұқаралық ақпарат құралдары өкілдерінің пікірлері бекер. Қазақстанның өзінің ширек ғасырлық егеменді мемлекеттілігінде Жала жабуды қылмыстық жауапкершіліктен әкімшілік жауапкершілікке ауыстырудың өзі сөз бостандығына деген алғашқы қадамдардың жасалғанын білдіреді. Егер де Жала жабуды мүлдем криминалсыздандыратын болса, адам мен азаматтың ар-намысы пен қадір-қасиетін, абыройы мен беделін құқықтық тұрғыдан қорғау қалай жүзеге асырылады? Ар-намыс пен қадір-қасиетті тек Азаматтық Кодекспен қорғау арқылы қалатын болса, халық арасында бір біріне жала жауып, ақшасы көп азаматтар айыппұл төлеп жауапкершіліктен құтылып кете беретін болса, бұл мәселеде бейберекетсіздік орын алуы мүмкін. Ал мемлекеттің міндетті құқықтық мемлекет құру екендігі Конституцияда көрсетілген. Барлық қатынастар құқықпен реттелуі тиіс .

Жалпы, «Жала жабуды» құқық бұзушылықтар қатарынан арылту көбінесе бұқаралық ақпарат құралдарының журналистеріне қажет сияқты. Соттасып жатқандардың 70-80 пайызы осы БАҚ өкілдері. Өйткені, тәжірибесі аз, жас журналистердің де артық кететін жерлері бар, сот шешім шығармай жатып, дәлелденбей жатып, алғашқы болып хабар тарату үшін, рейтинг жинау үшін шындыққа жанаспайтын ақпараттарды таратып жатады.

Әкімшілік құқық бұзушылық туралы Ресей Федерациясының Кодексінде 5.62. бап «Дискриминация» үшін әкімшілік жауапкершілік туындайды. Бұл да бір адамның абыройы, ар-намысы мен қадір-қасиетіне нұқсан келтіретін құқық бұзушылықтан қорғайтын бап деп есептеймін. Өйткені тұлғаны бөлектеу, кемсіту, алалау оның қадір қасиетіне залал келтіруі мүмкін.

Әкімшілік құқық бұзушылық туралы істер бойынша іс жүргізу кезінде іске қатысушы адамның ар-намысын қорлайтын немесе қадір-қасиетін кемсітетін шешімдер мен іс-әрекеттерге тыйым салынады, жеке өмірі туралы мәліметтерді, сол сияқты адам құпия сақтау қажет деп санайтын жеке және іскерлік сипаттағы мәліметтерді жинауға, пайдалануға және таратуға жол берілмейтіндігі ҚР Әкімшілік құқық бұзушылық туралы жоғарыда аталған Кодекстің 15 бабында келтірілген.

Қазақстанның соттық тәжірибесінде судьялар істі қарау барысында жауапкердің немесе күдіктінің жариялаған ақпаратының рас не өтірік екенін анықтауға көп көңіл бөлініп жатады, иә бұл маңызды. Бірақ та, біздің қазақстандық заңнама бойынша егер таратылған ақпарат рас болса айыпталушы жауапқа тартылмайды. Бірақ та, ҚР Конституциясының 18-бабының 1 тармағында «Әркімнің жеке өміріне қол сұғылмауына, өзінің және отбасының құпиясы болуына, ар-намысы мен абыройлы атының қорғалуына құқығы бар» делінген. Сонымен қатар, 2 тармағында «Әркім өзінің жеке салымдары мен жинаған қаражатының, жазысқан хаттарының, телефон арқылы сөйлескен сөздерінің, почта, телеграф арқылы және басқа жолдармен алысқан хабарларының құпиялылығы сақталуына құқығы бар»[[8]](#footnote-8). Егер де жарияланған ақпараттар жалған болса ғана ақпаратты жариялаушы жауапкершілікке тартылуы мүмкін. Бірақ та, мұндай істерде бір тұлғаның екінші біреуге жала жабу ниетінің болғанын дәлелдеу және анықтау әлдеқайда маңызды және судьялар мен құқық қорғау органдары осыған көбірек мән беруі керек.

Жала жабу мен диффамацияның, яғни, адамның абыройын төгетін, бірақ шынайы ақпарат тарату ара-жігін ажырату керек. Біздің заңнамаларға диффамация түсінігін енгізіп, адамның жеке шынайы ақпараттарын жариялаудан қорғайтын арнайы бап қажет. Өйткені әр адамның шынайы болса да көпшілікке жариялағысы келмейтін, өзінде құпия ұстағысы келетін жеке ақпарат, мәліметтері болуы мүмкін, ал оны екінші тұлға көпшілікке жариялап жіберсе адам өз құқығын қалай қорғауға болады? Егер жарияланған ақпаратар мен мәліметтер шынайы болса онда адам өз құқығын қорғай алмайды деген сөз, сот шешімі ақпартты жариялап жіберген тұлға мүддесіне қарай шешіледі немесе жәбірленушінің арызы мүлдем қарастырылмауына алып келуі мүмкін. Оны 1992 жылғы 18 желтоқсан №6 «Сот тәжiрибесiнде азаматтардың және заңды тұлғалардың ар-намысы мен абыройын және iскерлiк беделдiлiгiн қорғау жөнiндегi заңдылықты қолдану туралы» Қазақстан Республикасы Жоғарғы Сотының нормативтік қаулысының 11 тармағынан көруге болады «Егерде талапкерге кір келтірді деген мәлімдемені сот шындыққа жатқызса, сондай-ақ егерде таратылған мәлімдеме оған кір келтірмейтін болса, ондай теріске шығару туралы талапты қанағаттандыруға болмайды»[[9]](#footnote-9).

Мұнда тағы да бір мәселе туындайтын сияқты – адамның ақпарат тарату, сөз бостандығы, мемлекеттік органдарға жүгіну сияқты конституциялық құқығын басқа адамға әдейі, қасақана зиян келтіру, оны сынға алу, оған жала жабу әрекетінен ажырату, ерекшелеу керек. Нақты айтқанда ниетін дәлелдеу керек.

Жеке тұлғалардың ар-намысы мен қадір-қасиетіне нұқсан келтіретін құқық бұзушылықтар көбінесе қызмет бабында және сайлау науқаны кезінде қызғаныш, көре алмау, аяқтан шалу арқылы жиі кездеседі.

ҚР Азаматтық Кодексінің 115-бабының 3 тармағында Азаматтық құқық объектiлерiнiң түрлерi ретінде «Игі атақ» ұғымы енгізілген. Бірақ та, сол игі атақ тек азаматтық құқықпен ғана қорғалатын сияқты. Жалпы «игі атақ» деген термин ар-намыс, қадір қасиет және іскерлік беделден ерекшелігі бар ұғым. «Игі атақ» пен «іскерлік бедел» ұғымдары бір-біріне ұқсас болғанымен субьектісі жағынан айырмашылықтары бар. Іскерлік бедел тек заңды тұлғада ғана болса, игі атақ жеке және заңды тұлғада қатарынан болады. Сондықтан, «игі атақты» қорғайтын арнайы Әкімшілік құқық бұзушылық Кодексіне бап қажет. «Игі атақ» жоғарыда ҚР Конституциясының 18 бабының 1 тармағында «абыройлы ат» деген терминнің баламасы болып табылады.

«Абыройлы ат немесе есім, ар-намыс пен қадір-қасиет сияқты өзінде объективті және субъективті жақтарды біріктіреді. Бұл жағдайда абыройлы аттың субъективті жағының бөлінуі оны қорғау құқығын жүзеге асыру үшін өте маңызды мәнге ие. Өйткені диффамация туралы дауларды шешкен кезде, соттар абыройлы есімінің кез-келген адамға тиесілі болуынан ғана емес, сонымен бірге оның өмір жолының нақты жағдайларына сүйене отырып, талапкердің «абыройлы» атын да бағалауы керек» [3].

Соңғы жылдары біздің елде қылмыстық дауларды шешудің баламалы әдістеріне көбірек көңіл бөлінуде - бұл медиаторлар. Менің ойымша, егер бұл институттар толық қуатында жұмыс істейтін болса, біздің өміріміздің көптеген салаларында шиеленістер мен даулар азайып, елдегі әлеуметтік-психологиялық ахуалды жақсартуда оң өзгерістер орын алар еді. Жалпы біздің ата-бабаларымыздың қолданған құқықтық әдістер мен тәсілдерін қайта жаңғырту туралы Н.Назарбаевтың «Рухани жаңғыру» бағдарламасы Қазақстанның 30 жылдық тәуелсіздігіндегі маңызды қадамдардың бірі болып табылады.

Күн сайын естіп жатқан әр түрлі дауларды көріп, азаматтар арасындағы түсініспеушіліктерді бейбіт жолмен шешуге шақырғым келеді. Менің ойымша, біреу сізді ренжіткен болса, сіз бірден сотқа жүгінбеуіңіз керек. Барлық дауларда шешім таба білу, көп жағдайды ақыл-ой тұрғысынан бағалау, тараптар үшін сот ісіне қатысудан гөрі әлдеқайда жеңіл және тиімді болатынына сенімдімін. Қазақ халқы қашанда сабырлылық, төзімділік және шыдамдылық танытқан емес пе.

Қазақстан Республикасының Азаматтық кодексінде «Ар-намысты, қадір-қасиетті іскерлік беделді қорғау» туралы бап бар[[10]](#footnote-10). Онда, азамат немесе ұйым өз беделіне нұқсан келтіреді деп тапқан ақпаратты теріске шығару, моральдық және өзге шығындарды өндіру талабы бекітілген. Яғни, бұл Қазақстанда өз абыройы мен қадір-қасиетіне нұқсан келген жағдайда тұлға екі Кодекспен өз құқығын қорғай алады деген сөз.

«Іскерлік бедел әлеуметтік құбылыс ретінде оң немесе теріс болуы мүмкін. Сонымен бірге, іскерлік бедел құқықтық санат ретінде өзіндік ерекшеліктері бар және біздің ойымызша, әлеуметтік құбылыс ретіндегі іскерлік бедел түсінігімен толық сәйкес келе алмайды. Жоқ іскерлік беделді қорғауға болмайды, мысалы, егер тұлға қандай да бір кәсіби қызметпен айналысып жүрмесе немесе бұрын айналыспаса» [4].

Қазақстан Республикасы Қылмыстық Кодексінің 131-бабы Қорлау, яғни, басқа адамның абыройы мен қадiр-қасиетiн әдепсiз түрде кемсiту қылмыстық жауапкершілікке әкеліп соғады[[11]](#footnote-11). Мұндағы «әдепсіз түрде кемсіту» деген ұғым талдауды қажет етеді.

Бұрынғы ҚР Қылмыстық Кодексінің 130-бабы («Жала жабу») бойынша түзету жұмыстары, 500 АЕК дейін айыппұл салу, бостандығын шектеу немесе үш жылға дейін бас бостандығынан айыру сияқты қатаң жазалар қарастырылған болатын[[12]](#footnote-12). Ал қазіргі Әкімшілік құқық бұзушылық туралы Кодексте жауапкершілік санкциясы біршама жеңілдетілген. Бұл қылмыстық құқық бұзушылықтарды гуманизациялау туралы қағидаға сәйкес келеді.

Жеке тұлғаның ар-намысы мен қадір қасиетіне қарсы әрекеттерге баруға ықпал ететін факторлардың қатарына ең алдымен отбасындағы тәрбиенің дұрыс берілмеуі, жастар арасында құқықтық сана мен құқықтық мәдениетті арттыратын іс-шаралардың аздығы, жұмыста әріптестер арасындағы мүдделер қақтығысының орын алуы, отбасында ұрыс-керістің көп болуы, имандылық, өнегелік және моральдық тәрбие берудегі кемшіліктер, осы бағыттарда мемлекеттік арнайы ұйымдастырушылық жұмыстардың әлсіздігі, бұқаралық ақпарат құралдары мен телекоммуникациялар желілеріндегі зорлық-зомбылық пен қаталдықтың кең таралуы ж.т.б. жатады.

Аталған құқық бұзушылықты жасайтын субьектінің бейнелік сипаты ретінде құқықтық санасы мен мәдениеті төмен, ата-ана қамқорлығынсыз өскен, отбасылық тәрбие алмаған, тек жеке басының қамын ойлайтын, эмоционалды тұрақсыз, қызғаныш пен көре алмаушылық қасиеті бар, ар-ұяты мен адамгершілігі жоқ, шыдамсыз, төзімсіз, өз мүддесін қанағаттандыруда басқаның қадір-қасиетіне қарамайтын тұлға деп санауға болады.

Жеке тұлғаның ар-намысы мен қадір-қасиетіне қарсы құқық бұзушылықтың тиімді алдын – алу үшін келесі бағыттарда жұмыстар жасалуы қажет: адамға қарсы кез-келген зорлық-зомбылық пен қысым көрсетпеуге, дөрекілік жасамауға байланысты, басқа тұлғаның абыройы мен ар-ұятын, қадір-қасиеті мен намысын құрметтеу рухында отбасы мен оқу орындарында құқықтық тәрбиелерді көбірек беру, барлық жұмыс орындарында қызметтік ар-намыс кодекстерін қабылдап, мүдделер қақтығысының орын алмауы мақсатында оларды түсіндіру бойынша іс-шаралар жүргізу, барлық бұқаралық ақпарат құралдарында адамгершілік, имандылық, моральдық, өнегелік әдеп нормаларын түсіндіру, көрсету, жарнамалау.

Сондай-ақ, жеке тұлғаның ар-намысы мен қадір қасиетіне қарсы құқық бұзушылықтардың алдын-алуда келесі ұсыныстар тиімділігін көрсетуі мүмкін:

Мемлекеттің тікелей отбасы институтына деген мақсатты арнайы құқықтық білімдерді белсендіру бойынша жұмыстарды жүргізуі.

Ата-баба дәстүрінен қалған жастарды адамгершілікке, имандылыққа, өнегелікке тәрбиелейтін ақсақалдар кеңесінің жұмысын белсендіру, оларды бұқаралық ақпарат құралдарында жариялау.

Егер мемлекеттің осы саладағы саяси-құқықтық жұмысы тұрақты жүретін болса алдағы болашақта адамның ар-намысы мен қадір қасиетіне қарсы құқық бұзушылықтардың саны төмендер еді деген үміт бар.

Халық арасында ар-намыс пен қадір-қасиетті сотқа бармай-ақ, келісім арқылы шешу жүйесін кеңірек насихаттау қажет. Ол үшін дауды шешудің нақты әдістері мен тәсілдерін, құралдары мен жолдарын түсіндіруден тұратын нұсқаулықтар мен ұсыныстар әзірлеу қажет. Онда ар-намыс пен қадір қасиетке қарсы құқық бұзушылығының қалай құрбаны болмау, аталған құқық бұзушылық қандай жағдайда туындайды, одан қалай сақтануға болады т.б. кеңестерден тұруы тиіс. Ол нұсқаулықты әлеуметтік желілерде, бұқаралық ақпарат құралдарында, үгіт-насихат жұмыстарында таратуға болады, сонымен қатар, әр мекемелерде Ар-намыс Кодекстерін қабылдап, оған да осы нұсқаулықтарды енгізу қажет.

Сонымен қатар, айыпталушыға сот үкімімен салынып жатқан миллиондаған айппұлдарды да жариялап отырса, ар-намыс пен қадір қасиетке қарсы құқық бұзушылықтардың саны азаяр еді, азаматтар ойына келген, жалған, шындыққа жанаспайтын сөздерді жариялаудан тиылар еді.

Ресей Федерациясында «Ішкі істер органдары қызметкерлерінің ар-намысы мен қадір-қасиетін, іскерлік беделін қорғау бойынша әдістемелік нұсқаулық» бар[[13]](#footnote-13). Өйткені, қоғамда заманауи технологиялардың дамуы мен әлеуметтік желілердің кең таралып енуіне байланысты және халық арасында блогерлер мен азаматтық саяси белсенділердің пайда болуына байланысты тұлғалардың, әсіресе мемлекеттік қызметшілердің, билік өкілдерінің ар-намысы мен қадір қасиетін қорғау мәселесі өзекті болуда. Құқық қорғау органдары, мемлекеттік билік органдарының қызметшілері көпшілік халықпен жұмыс істейтін, жария орган болғандықтан, сонымен қатар, кейбір жағдайда өз қызметінде «жазалаушылық» қызмет атқаратын болғандықтан халық тарапынан көп сынға ұшырап жатады. Өйткені көпшілік халыққа ешқашанда жағу мүмкін емес, міндетті түрде сынаушылар, кемсітушілер, ар-намысқа тиетін сөздер мен фото бейнелер жариялайтын тұлғалар табылып жатады. Мысалыға, өз қызметін атқару үшін келген полиция қызметкері, сот орындаушылары азаматтарды әкімшілік жауапкершілікке тартып, күш қолданып жататын жағдайлар болады. Оларға қарсылық көрсетіп, реніштерін білдіріп басшылыққа, басқа мемлекеттік органдарға арызданып, әлеуметтік желілерге әдепсіз сөздермен суретін жариялап, бұқаралық ақпарат құралдарына шындыққа жанаспайтын мақалалар жариялап, халық арасында жалған ақпараттар таратып жатады. Кейде бұл әрекеттер кінәсіз болса да қызметкерлердің жұмыстан шығып қалуына, халық алдында ұятқа қалуына, заңмен қудалануына, тәртіптік жазаға тартылуына әкеліп соғып жатады. Бізде Қазақстан Республикасында құқық қорғау органдары қызметшілерінің ар-намыс және қадір-қасиеті Қазақстан Республикасы Президентінің 2015 жылғы 29 желтоқсандағы №153 Жарлығымен бекітілген «Қазақстан Республикасы мемлекеттік қызметшілерінің әдеп кодексімен» (Мемлекеттік қызметшілердің қызметтік әдеп қағидалары)[[14]](#footnote-14) реттеледі. 2014 жылы «Нұр Отан» партиясының ұсынған 2015-2025 жылдарға арналған Сыбайлас жемқорлыққа қарсы іс-қимыл бойынша бағдарламаның жобасында құқық қорғау органдары қызметшілеріне арналған жеке Ар-намыс кодексін қабылдау ұсынылған болатын.

Қорытынды бөлімі. Ар-намыс мен қадір қасиетке, іскерлік беделге нұқсан келген тұлғаның сотқа арыздану мен оның ісінің қаралуы сұрақтары туралы даулы мәселелер бар болғандықтан, оны ар қарай бөлек ғылыми және теориялық-тәжірибелік тұрғыдан қарастыру қажет деп есептеймін.

ҚР Әкімшілік құқық бұзушылық саласында ар-намыс пен қадір-қасиетті қорғауға қатысты дауларды шешуде медиациялық тәсілді қолдану ұсынылады.

Сонымен қатар, мақалада көрсетілген жала жабу құқық бұзушылығының алдын-алу үшін ұсынылған әдіс-тәсілдерді, яғни, отбасында, оқу орындарында жеке адамның абыройы мен қадір-қасиетінің құндылығы туралы іс-шаралар кешенін ұйымдастыру керек.

Бұқаралық ақпарат құралдарының жауапкершілігін арттыру, ол үшін дәлелденбеген, нақты анықталмаған ақпараттарды жариялауға шектеу қою.

Жеке тұлғалардың шынайы, бірақ та, өзіндік жеке құпияларын жариялап жіберуді құқықтық тұрғыдан қорғаудың заңдық тетіктерін жетілдіру қажет.

Ар-намыс пен қадір қасиетке қарсы құқық бұзушылықтарының қалай құрбаны болмау, аталған құқық бұзушылық қандай жағдайда туындайды, олардан қалай сақтануға болады, оларды шешудің жолдары қандай т.б. кеңестерден тұратын әлеуметтік-құқықтық нұсқаулықтар әзірленуі керек.

Өзіміздің саяси мемлекеттік билігіміз өз қолымызға тиіп, дамыған отыз ел қатарына кіру жолында қазақ ұлтының басты мақсат-міндеті рухани-мәдени құндылықтарының бастауын ашып, оны ұрпақтар бойына сіңіре отырып, өркениет белесіне көтеріліп, адам мен азамат үшін қолайлы жағдай орнықтыратын ашық азаматтық қоғам құру.

Мемлекетімізде егемендік алғалы бері елеулі саяси-құқықтық, әлеуметтік-экономикалық реформалар жүргізілуде. Құқықтық реформалардың басты мақсаты ел тұрғындарына қызмет ету, заңдық іс шараларға халықтың өзін қатыстыру, сол арқылы халықтың құқықтық мәдениеті мен сауаттылығын арттыру. Елімізде іске асатын мемлекеттік-құқықтық реформалар аясында осы бағытты ұстануымыз керек.

Мемлекеттік тәуелсіздігінің 30 жылдық асуында тұрған Қазақстан Республикасы демократиялық талаптарға және Конституция қағидаларына сай қызмет ете беретіндігіне үміт мол.

**ӘДЕБИЕТТЕР**

1. Тоқаев Қ. «Ұлттық қоғамдық сенім» кеңесінің екінші отырысында сөйлеген сөзі, 20 желтоқсан 2019; <https://www.akorda.kz/kz/speeches/internal_political_affairs/in_speeches_and_addresses/memleket-basshysy-k-tokaevtyn-ulttyk-kogamdyk-senim-kenesinin-ekinshi-otyrysynda-soilegen-sozi> (жүгінген күн 15.02.2021 ж.)

2. Назарбаев Н. Устойчивый прогресс Казахстана на пути к демократии,

<https://inosmi.ru/middle_asia/20110401/167967745.html> (жүгінген күн 15.02.2021 ж.)

3. Черников О.Ю. Защита доброго имени: проблемы терминологии, Юр Клуб: Виртуальный клуб юристов, <http://www.yurclub.ru/> (жүгінген күн 15.02.2021 ж.)

4. Ильясова К.М. Понятие, правовая природа и защита деловой репутации по законодательству Республики Казахстан: некоторые актуальные вопросы // Вестник Института законодательства и правовой информации РК №1 (59), – 2020. – С. 71-80 (жүгінген күн 15.02.2021 ж.)

**REFERENCES**

1. Toқaev Қ. «Ұlttyқ қoғamdyқ senіm» keңesіnің ekіnshі otyrysynda sөjlegen sөzі, 20 zheltoқsan 2019; <https://www.akorda.kz/kz/speeches/internal_political_affairs/in_speeches_and_addresses/memleket-basshysy-k-tokaevtyn-ulttyk-kogamdyk-senim-kenesinin-ekinshi-otyrysynda-soilegen-sozi> ; (жүгінген күн 15.02.2021 ж.)

2. Nazarbaev N. Ustojchivyj progress Kazahstana na puti k demokratii,

<https://inosmi.ru/middle_asia/20110401/167967745.html> (жүгінген күн 15.02.2021 ж.)

3. Chernikov O.Ju. Zashhita dobrogo imeni: problemy terminologii; <http://www.yurclub.ru/> (жүгінген күн 15.02.2021 ж.)

4. Il'jasova K.M. Ponjatie, pravovaja priroda i zashhita delovoj reputacii po zakonodatel'stvu Respubliki Kazahstan: nekotorye aktual'nye voprosy // Vestnik Instituta zakonodatel'stva i pravovoj informacii RK №1 (59), – 2020. – С. 71-80 (жүгінген күн 15.02.2021 ж.)

1. Қазақстан Республикасының Әкімшілік құқық бұзушылық туралы Кодексі 2014 жылғы 5 шілде № 235-V ҚРЗ, <http://adilet.zan.kz/kaz/docs/K1400000235/k14235_.htm> (жүгінген күн 15.02.2021 ж.) [↑](#footnote-ref-1)
2. Украина Қылмыстық Кодексі 5 сәуір 2001 жыл, № 2341-III<https://online.zakon.kz/document/?doc_id=30418109#sub_id=1460000> (жүгінген күн 17.03.2021 ж.) [↑](#footnote-ref-2)
3. Тәжікстан Республикасының Қылмыстық Кодексі 21 мамыр 1998 жыл № 574 <https://online.zakon.kz/document/?doc_id=30397325#sub_id=1300000> (жүгінген күн 17.03.2021 ж.) [↑](#footnote-ref-3)
4. Қырғыз Республиксының Қылмыстық Кодексі 2 ақпан 2017 жыл №19 <https://online.zakon.kz/document/?doc_id=34350840> (жүгінген күн 17.03.2021 ж.) [↑](#footnote-ref-4)
5. Қазақстан Республикасы Жоғарғы Сотының 1992 жылғы 18 желтоқсандағы «Сот тәжiрибесiнде азаматтардың және заңды тұлғалардың ар-намысы мен абыройын және iскерлiк беделдiлiгiн қорғау жөнiндегi заңдылықты қолдану туралы» нормативтік №6 қаулысы, <http://adilet.zan.kz/kaz/docs/P92000006S_> (жүгінген күн 17.03.2021 ж.) [↑](#footnote-ref-5)
6. ["Уголовный кодекс Российской Федерации" от 13.06.1996 N 63-ФЗ](http://www.consultant.ru/document/cons_doc_LAW_10699/), <http://www.consultant.ru/document/cons_doc_LAW_10699/> (жүгінген күн 15.02.2021 ж.) [↑](#footnote-ref-6)
7. Кодекс Российской Федерации об административных правонарушениях" от 30.12.2001 N 195-ФЗ, <http://www.consultant.ru/document/cons_doc_LAW_34661/> (жүгінген күн 15.02.2021 ж.) [↑](#footnote-ref-7)
8. # Қазақстан Республикасының Конституциясы 30 тамыз 1995 жыл, <http://adilet.zan.kz/kaz/docs/K950001000_> (жүгінген күн 15.02.2021 ж.)

   [↑](#footnote-ref-8)
9. 1992 жылғы 18 желтоқсан №6 «Сот тәжiрибесiнде азаматтардың және заңды тұлғалардың ар-намысы мен абыройын және iскерлiк беделдiлiгiн қорғау жөнiндегi заңдылықты қолдану туралы» Қазақстан Республикасы Жоғарғы Сотының нормативтік қаулысы, <http://adilet.zan.kz/kaz/docs/P92000006S_> (жүгінген күн 15.02.2021 ж.) [↑](#footnote-ref-9)
10. ҚазақстанРеспубликасының Азаматтық кодексі 1994 жылғы 27 желтоқсан №268-ХIII Заңы 143-ші бап, <https://adilet.zan.kz/kaz/docs/K940001000_> (жүгінген күн 15.02.2021 ж.) [↑](#footnote-ref-10)
11. Қазақстан Республикасының Қылмыстық кодексi 2014 жылғы 3 шiлдедегі № 226-V ҚРЗ, <http://adilet.zan.kz/kaz/docs/K1400000226> (жүгінген күн 15.02.2021 ж.) [↑](#footnote-ref-11)
12. Қазақстан Республикасының Қылмыстық Кодексі 1997 жылғы 16 шілдедегі №167 Заңы(күші жойылған), <https://adilet.zan.kz/kaz/docs/K970000167_> (жүгінген күн 15.02.2021 ж.) [↑](#footnote-ref-12)
13. Методические рекомендации по защите чести и достоинства сотрудников, деловой репутации органов внутренних дел, <https://mvd.ru/upload/site69/folder_page/012/015/564/Metodicheskie_rekomendatsii_o_zaschite_chesti_i_dostoinstva_sotrudnikov_delovoy_reputatsii_organov_vnutrennikh_del.pdf> (жүгінген күн 15.02.2021 ж.) [↑](#footnote-ref-13)
14. Қазақстан Республикасы мемлекеттік қызметшілерінің әдеп кодексі (Мемлекеттік қызметшілердің қызметтік әдеп қағидалары) ҚР Президентінің 2015 жылғы 29 желтоқсандағы № 153 Жарлығы <http://adilet.zan.kz/kaz/docs/U1500000153> (жүгінген күн 18.03.2021 ж.) [↑](#footnote-ref-14)